美食車先導計劃

美食車先導計劃係香港政府商務及經濟發展局旅遊事務署推行嘅一項計劃，喺香港8個指定地方有16架指定美食車輪流擺檔。

背景
一路以嚟，除咗雪糕車之外，香港並無任何美食車。到2015年2月，嗰時嘅財政司司長曾俊華喺財政預算案度，建議為香港引入美食車，所以旅遊事務署就接手去搞呢個先導計劃，用兩年時間測試。

計劃喺2016年4月到5月收集報名表，總共有192份申請爭16個名額，7月搞咗場比賽畀51份通過初步遴選嘅申請參加，決定邊16個申請入圍。

其中3個入圍者將會喺2017年2月3號開張大吉，跟住有7個陸續喺2月份內開張。

計劃頭一個月，唔少美食車發現好多擺檔地方無乜人行過，配套又唔夠，所以蝕錢。3月10號，華星冰室縮沙，未開張就已經話要退出計劃，5月29號小甜谷亦褪軚，兩檔經營者共通點都係由藝人經營嘅實體食肆。

計劃推行兩個半月後，當局宣佈推出優化措施，由5月底開始，當香港科學園同亞洲國際博覽館有活動嗰陣，美食車可以過去擺檔，當中生意比較差嘅四個固定地方嘅美食車有優先權，包括起動九龍東、海洋公園、中環海濱同金紫荊廣場。

10月13號，美食車「創意美食」向當局正式提出退出計劃，當局話替補名單已經無晒申請人，所以無得填補空缺，令美食車總數減到最多15部。當局又宣佈再推出優化措施，由10月底開始，觀塘起動九龍東一號場、黃大仙廣場同中環海濱活動空間三個場地轉做自選營運場地，抽中呢類場地嘅美食車可以揀開唔開檔。當局又計劃喺香港科技大學加多個美食車泊位。

2018年開始，啲美食車生意一直下滑，加上之後反修例運動同埋武漢肺炎疫情，令業務跌到谷底。計劃喺2022年6月1號完。

計劃完結後，有6架美食車獲安排停泊西九龍文化區指定地點繼續經營，不過經營地點係固定而無得輪換。

擺檔地方

美食車

營運緊

退出咗

旅遊事務署：美食車先導計劃
旅遊事務署：美食車營運輪替表

香港食肆